বিরাট কোহলি এরকম ব্যাটিং করতে থাকলে বিশ্ব ক্রিকেটে অনেক রেকর্ডই কিন্তু ভেঙে ফেলতে পারে। প্রজাতন্ত্র দিবসে অ্যাডিলেডে যে ইনিংস ওকে খেলতে দেখলাম, তারপর সবার প্রথমে এটাই মনে হচ্ছে। আরও মনে হচ্ছে, সেরা ফর্মের সচিন তেন্ডুলকরের পর এত কর্তৃত্ব নিয়ে আমি আর কোনও ভারতীয় ব্যাটসম্যানকে খেলতে দেখিনি। মঙ্গলবার অ্যাডিলেডে ওর ৫৫ বলে ৯০ (৯টি চার, ২টি ছয়) রানের ইনিংস দেখার পর আমার মনে আর কোনও সংশয়ই নেই যে, এই মুহূর্তে বিশ্বের এক নম্বর ব্যাটসম্যানের নাম বিরাট কোহলি-ই। অনেকে এ বি ডিভিলিয়ার্সের নাম করতে পারেন। এ বি নিঃসন্দেহে সেরাদের একজন। কিন্তু কোহলির মতো এত ধারাবাহিকতা এবং ম্যাচ জেতানোর এমন দুর্ধর্ষ রেকর্ড এ বি’রও নেই।
সীমিত ওভারের ক্রিকেটে রোহিত শর্মা দারুণ সমস্ত কীর্তি গড়ে বসে আছে। রোহিত অস্ট্রেলিয়ায় একদিনের সিরিজে সেরা খেলোয়াড়ের পুরস্কার পেয়েছে। একদিনের ক্রিকেটে দু’টো ডাবল সেঞ্চুরির বিরল নজির আছে। সর্বোচ্চ রানের বিশ্বরেকর্ডের অধিকারী। কিন্তু কোহলির সঙ্গে রোহিতের তফাত হচ্ছে, নিজের উইকেটকে এত দামি করে তুলতে পারেনি। কোহলিকে কখনও উইকেট ছুড়ে দিয়ে আসতে দেখি না। ওর এই গুণটা একমাত্র তেন্ডুলকরের সঙ্গেই তুলনীয়। বিশ্ব ক্রিকেটে পরিসংখ্যানের দিক থেকে অনেক কিংবদন্তিকে পিছনে ফেলে দিতে শুরু করেছে। সেই তালিকায় তেন্ডুলকর, ভিভ রিচার্ডসের মতো নাম রয়েছে। এখন আর তুলনাটা একেবারেই অতিরঞ্জিত মনে হচ্ছে না। বরং আমার মনে হচ্ছে, এই ফর্ম আর ধারাবাহিকতা যদি দেখাতে থাকে কোহলি, তাহলে নতুন সব ব্যাটিং রেকর্ডের মালিক ও-ই হতে যাচ্ছে। 
কোহলির এই উত্থানটা দেখতে দেখতে নির্বাচক হিসাবে আমাদের সেই সময়টা মনে পড়ে যাচ্ছে। অস্বীকার করব না, সেই সময়কার নির্বাচকমণ্ডলীতে আমাদের অনেকের মনেই কোহলির টেস্ট যোগ্যতা নিয়ে সংশয় ছিল। সেই কারণে প্রথমে আমরা ওকে ওয়ান ডে টিমেই শুধু য়েছিলাম। আমাদের মধ্যে কোহলির সবচেয়ে বড় সমর্থক ছিল যশপাল শর্মা। অনেক সময় বৈঠকে আমরা কেউ হয়তো প্রশ্ন তুলেছি, যশপাল সঙ্গে সঙ্গে থামিয়ে দিয়ে বলেছে, ‘‘না, না। তোমরা বুঝতে পারছ না। এই ছেলেটা লম্বা রেসের ঘোড়া।’’ আজ যশপালকে আমাদের বলার সময় হয়েছে, তুমিই ঠিক। আমরা ভুল ছিলাম। তবে অস্ট্রেলিয়ার সেই সফর যেখানে ভারত ৪-০ টেস্ট সিরিজ হারল আর আমরা কোহলিকে ক্যাপ্টেন করতে চেয়েছিলাম, সেখান থেকেই আমাদের যাবতীয় সংশয় উড়ে গিয়েছিল ওকে নিয়ে। এখন ‘গ্রেট’দের মতো শ্রদ্ধা আদায় করে নিচ্ছে।
এই অস্ট্রেলিয়া সফরে যেটা দেখার মতো, তা হচ্ছে, ওর অফসাইডেও দুর্দান্ত হয়ে ওঠা। কোহলির সম্পর্কে প্রায়ই একটা কথা বলা হতো যে, বটমহ্যান্ড বেশি ব্যবহার করে বলে অনসাইড-নির্ভর ব্যাটসম্যান। সেই ধারণাটা কিন্তু এই সফরে বদলে দিচ্ছে ও। অফসাইডে ড্রাইভ, কাট সবই মারতে দেখছি ওকে। অফসাইড প্লে’টা এসে যাওয়ায় বিশ্ব জুড়ে সমস্ত প্রতিপক্ষের কাছেই আরও ভয়ঙ্কর হয়ে উঠবে কোহলি। আর ‘গ্রেট’দের তালিকায় ঢুকে পড়ার সবচেয়ে বড় কারণ হচ্ছে, সব দেশে, সমস্তরকম পরিবেশে রান করে দেখাচ্ছে ও। দক্ষিণ আফ্রিকায় গিয়ে রান করেছে। অস্ট্রেলিয়ায় তো সবচেয়ে সফল ব্যাটসম্যান ও। শ্রীলঙ্কায় গিয়ে রান করেছে। নিজের দেশের মাটিতে তো করেইছে। পেসের বিরুদ্ধে যেরকম সাবলীল, তেমনই ভাল স্পিন খেলে।
সচিন অবসর নেওয়ার পর এত সম্পূর্ণ ব্যাটসম্যান আমি আর দেখিনি। অ্যাডিলেডের ম্যাচটা থেকেই হয়তো টি-টোয়েন্টি বিশ্বকাপের প্রস্তুতি শুরু হয়ে গেল। কোহলি দেখাল, ও-ই ব্যাটিংকে নেতৃত্ব দেবে। সুরেশ রায়নাকে যে ওয়ান ডে টিম থেকে বাদ দেওয়া ঠিক হয়নি, আগেই লিখেছিলাম। মঙ্গলবার রায়নার ৩৪ বলে ৪১ (৩টি চার, ১টি ছয়) প্রমাণ করল, ফিনিশার হিসাবে ধোনির সঙ্গে ওরই থাকা উচিত। যশপ্রীত বুমরা এখনও পর্যন্ত সফল। কিন্তু ওর অদ্ভুত অ্যাকশন বুঝতে না পেরে ব্যাটসম্যানেরা বিভ্রান্ত হচ্ছে কি না, সেটা আমাদের অপেক্ষা করে দেখতে হবে।